Jørn Dohrmann (DF), 2004-01-22:
Men det er jo ikke hele Danmark, der bliver involveret her.
Det er vigtigt, at man ved de store støjkilder har en plan over, hvad der skal ske i det her område, men det tager man jo ikke højde for i den her plan.
Der er selvfølgelig andre ting i forslaget, hvor man kan sige, at det er godt, de ikke er med, og det er bl.a., at der ikke skal fastlægges grænser for støj, for det må jo absolut være et nationalt anliggende og i hvert fald ikke noget, EU skal tage sig af.
Man kan jo også spørge: Hvad er det for en by eller et område, man har haft problemer med, siden det lige pludselig er EU, der skal pålægge de enkelte lande at indføre disse tiltag?
Her får man bare et stykke papir på, at der skal ske noget på det her område, men hvad der skal ske, er egentlig ikke fastlagt i det her forslag.
Derfor mener jeg, at når vi ser på det her lovforslag, som egentlig udspringer af, at vi skal implementere et direktiv fra EU, så er der rigtig mange, jeg vil kalde det huller, i de ting, som EU beskæftiger sig med.
Der er ingen konkrete tiltag på området her fra dansk side på nuværende tidspunkt, og vi ser igen, at vi bruger en masse penge på projekter, som egentlig ingenting er værd.
Jeg er overbevist om, at man kunne bruge mange af de penge bedre et andet sted, hvor man også ville få mere for de her penge.
Det, man kan sige, er, at man nu måske får nogle ens regler for, hvordan man måler vejstøj og trafikstøj i de større byer.
Også på længere sigt kan der måske vedtages
nogle handlingsplaner, som gør, at vi vil få mindre støj og trafikstøj i de større byer.
Og selvfølgelig er det også en fordel for borgere i Danmark, at man kan se, hvor der er støjområder, så man, når man overvejer at flytte andre steder hen i landet, har muligheden for at fravælge de støjbelastede områder. Den åbenhed er vi da selvfølgelig glade for, men det behøver vi jo ikke at have EU til at fortælle os.
Vi har jo allerede muligheden for at gøre det selv i Danmark, men det magter den her regering måske ikke at gøre, så derfor hilser de den hjælp, de kan få af EU, velkommen.
Men vi mener i hvert fald i Dansk Folkeparti, at det burde vi kunne løse selv.
Jeg vil sige, at vi er nødt til også at se fremad i de her projekter.
Det nytter ikke noget, at man kun siger, at nu skal vi rette op på det, den tidligere regering virkelig har forsømt.
Her skal man også se fremad.
Vi er nødt til også samtidig at være med til - det er Dansk Folkeparti gået ind for - at vi skal være med til at prioritere, hvad det er, vi nu har skullet rette op, altså f.eks. sygehuse, ventelister og den slags ting.
Det har vi brugt penge til.
Der er nogle puljer, som er blevet beskåret, det er ganske korrekt, men der har været så mange andre ting, hvor vi har syntes, at her var det altså nødvendigt at sætte ind, og så må vi se fremad, når vi lægger nye projekter ud; så skal vi have taget hensyn til de her ting.
Derfor er det vigtigt, som jeg siger, at vi ser fremad og ikke kun kigger tilbage på alle de skader, vi skal have rettet op, men det må vi tage løbende, sådan som vi har råd til det, og sådan som vi kan finde ud af at prioritere det i de partier, der nu har mod på at indgå i det her samarbejde.
Hvis man nu er så forhippet på at få et svar på det her, og hvis det blev sat så højt på dagsordenen fra den socialdemokratiske regerings side på daværende tidspunkt, kan jeg ikke forstå, hvorfor man ikke brugte af de 20 mio. kr., der var afsat i den pulje, til netop at rykke de her grænser frem.
Derfor må jeg bare sige, at jeg ikke lover, at vi støtter det konkrete forslag på nuværende tidspunkt.
Vi mener ikke, at det med her fra Folketingets talerstol at rykke grænsen 2 år frem skal fastlåse det på nuværende tidspunkt.
Jeg vil som sagt have belyst, hvad der er fordele, og hvad der er ulemper ved at gøre de ting.
Kan det overhovedet lade sig gøre?
Vi vil da selvfølgelig lade dem, der skal arbejde med det her problem, vurdere, om det ikke er urealistisk, hvis man siger ja til sådan noget.